## Mazón: “El Consell serà el primer a compensar les retallades en la pesca imposades per la Unió Europea amb 2,8 milions d’euros”

*** Explica que són “ajudes directes i immediates” per a finançar el 100 % del canvi de xarxes de tots els vaixells que rebran “12.500 euros de mitjana”
* Assegura que la Generalitat “està ultimant altres mesures” per a donar suport al sector i “augmentar els dies de pesca” i subvencionar, amb el major percentatge possible, el canvi de les portes voladores
* Exigix al Govern d’Espanya que active ajudes perquè els pescadors puguen continuar desenrotllant la seua activitat perquè “està en risc un sector productiu clau que afecta milers de famílies a la Comunitat Valenciana”**

**Alacant.**

El president de la Generalitat, Carlos Mazón, ha assegurat que el Consell “serà el primer a compensar les retallades en la pesca imposades per la Unió Europea amb una subvenció de 2,8 milions d’euros per al sector a la Comunitat Valenciana.”

El cap del Consell ha anunciat la posada en marxa d’una línia d’ajudes directes “per a finançar el 100 % del canvi de xarxes” de tots els vaixells de la Comunitat Valenciana perjudicats per l’acord de la Unió Europea que reduïx els dies de pesca i que es podran sol·licitar a partir del pròxim dilluns.

Així s’ha pronunciat després de la reunió que ha mantingut, juntament amb el conseller d’Agricultura, Aigua, Ramaderia i Pesca, amb representants de les confraries de pescadors d’Alacant, Castelló i València.

El cap del Consell ha explicat que “esta línia d’ajudes s’habilitarà de manera immediata perquè, abans de maig, data imposada en l’acord per a augmentar els dies de pesca autoritzats per Europa”. L’augment està condicionat al compliment d’una sèrie de requisits com la grandària de les xarxes, el tipus de portes o la realització de vedes selectives.  
“Per a fer-ho -ha continuat- es destinaran 12.500 euros de mitjana per embarcació perquè adquirisquen almenys quatre xarxes noves amb les mesures establides per l’acord europeu”, és a dir, de 45 mil·límetres, en el cas que facen pesca costanera, i de 50 mil·límetres, en el cas de la de profunditat.

El màxim representant del Govern Valencià també ha assegurat que s’estan ultimant altres mesures de suport al sector pesquer per a donar-los suport després de les condicions imposades i poder augmentar, encara més, els dies de pesca, per a subvencionar, amb el major percentatge possible, el canvi de les portes voladores.

**Petició d’ajudes del Govern central**

El president ha destacat la “reacció immediata de la Generalitat que no permetrà que està situació d’assetjament es prolongue” davant de les “incomprensibles decisions preses per la Unió Europa amb el silenci del Govern que posa en risc un sector productiu clau que dona manteniment a milers de famílies a la Comunitat Valenciana”.

Les repercussions econòmiques no es limiten únicament als vaixells de pesca, sinó que també afecten les confraries, les llotges, els majoristes de peix, les pescateries i un ampli nombre d’empreses que depén d’esta activitat, com els mecànics navals, xarciers, calafatadors i drassanes, així com l’hostaleria i el turisme.

Per això, ha reiterat el seu compromís per defendre els interessos del sector “amb tots els mecanismes i recursos al nostre abast” perquè “és de justícia i este Consell sí que creu en el present i el futur de la nostra indústria pesquera”, i ha exigit al Govern d’Espanya que “repare la poca influència i la ineficàcia demostrada en la negociació a la Unió Europea”, al mateix temps que ha reclamat el suport estatal amb la finalitat d’evitar el seu desmantellament.

Així mateix, ha lamentat que en els últims anys amb l’actual Govern d’Espanya s’ha passat de pescar 200 dies a tot just 30 amb l’actual acord de la UE i amb “més restriccions als nostres vaixells”, mentres que altres competidors del Mediterrani han duplicat o triplicat la seua flota pesquera.

Finalment, ha recordat que el Consell ha adoptat mesures com l’eliminació de les taxes de la Generalitat als vaixells pesquers en els ports de la Comunitat per la qual cosa “a partir del pròxim 1 de gener de 2025 cap vaixell de pesca pagarà eixes taxes”, o la creació d’una direcció general de pesca.

Fecha: 14/12/2024